குழந்தைத் திருமணம் எவ்வளவு கொடுமையானது என்பது தெரியும். அதன் உயிர் சாட்சியாக வாழும் ஷெர்ரி ஜான்சனின் வாழ்க்கைக் கதையைக் கேட்டால், உங்களை சில நிமிடமாவது உறையவைக்கும். ஃப்ளோரிடா மாகாணத்தின் டாம்பா என்கிற நகரத்தில், தன் அம்மாவுடன் வாழ்ந்துவந்தார் சுட்டிப் பெண் ஷெர்ரி ஜான்சன். ஏழு நாள்களும் சர்ச்சுக்குச் செல்லும் அளவுக்கு மதநம்பிக்கையில் மூழ்கியவர் ஷெர்ரியின் அம்மா. சர்ச் கட்டுப்பாடுகளின்படி பேன்ட், சட்டை, அணிகலன்கள் அணியாத கட்டுப்பாடான குடும்பம். சர்ச் வேலைகளைச் செய்வதில் மும்முரமாக இருக்கும் அம்மா, எப்போதாவது ஷெர்ரியுடன் அமர்ந்து பெயின்டிங் செய்வார். அந்தச் சமயத்தில், பள்ளியில் தடுப்பூசி போட மருத்துவர்கள் வந்தபோது, ஷெர்ரி ஏழு மாத கர்ப்பமாக இருந்தது தெரியவந்தது. தாயை வரவைத்து, பள்ளியிலிருந்து மூட்டை முடிச்சைக் கட்டிக்கொண்டு வீட்டுக்குக் கிளம்பச் சொல்லிவிட்டார்கள்.